
Caenorhabditis elegans SDHB-1 modell karakterizálása

       A pheochromocytoma és a paraganglioma (együtt PPGL) ritka, nagy mértékben örökletes neuroendokrin eredetű tumorok, melyek daganatspecifikus terápiája jelenleg még nem megoldott.
      A PPGL tumorok kialakulása az esetek 10-15%-ában a citromsavciklus nem megfelelő működéséhez köthető. Kutatásaim során Caenorhabditis elegans modell segítségével a szukcinát-dehidrogenáz enzim B alegységének (SDHB) klinikailag releváns mutációját (Arg244His) vizsgálom, mely gyakran eredményez metasztatizáló daganatot. A szukcinát-dehidrogenáz nemcsak a citromsavciklus működésében, hanem a mitokondriális légzési láncban is fontos szerepet tölt be, nem megfelelő működése pedig szukcinát felhalmozódásához, Warburg-effektus-szerű metabolikus átrendeződéshez és hipoxiához vezet. Tumoros betegségek esetén a hipoxiás környezet gyakran megnöveli a reaktív oxigéngyökök termelődését, ezzel is elősegítve a tumorsejtek növekedését.
     A neuroendokrin eredetű, C. elegans uterust kialakító uv1 sejtekben vizsgálom a szukcinát-dehidrogenáz szerepét, mely segíthet rávilágítani arra, hogy bár az SDHB mutációja örökletes PPGL tumoros betegek minden sejtjében jelen van, daganatok miért csak a neuroendokrin szövetekben alakulnak ki. Továbbá a PPGL tumorokra jellemző a megemelkedett katekolamin (noradrenalin és/vagy dopamin) szekréció, azonban ennek szerepe még nem teljesen ismert.
     Kísérleteim során megállapítottam, hogy az Arg244His pontmutációt hordozó C. elegansokban megnövekszik a reaktív oxigéngyökök mennyisége. További kísérleteim, melyek az Arg244His pontmutáció neuroendokrin eredetű uv1 sejtekre, valamint a dopaminerg neuronokra kifejtett hatását célozzák, még folyamatban vannak.



